આશ્ચર્ય તો ભૂમિને પણ હતું ! ધારા કઈ રીતે સંભાળી શકી આ બધું ! એના મનમાં જે ફડક હતી એ તો ઊડી ગઈ, નાપાસ થવાને બદલે ધારએ પ્રથમ વર્ગમાં સ્થાન મેળવ્યું ! હા, પણ આ સુખદ, આનંદ આશ્ચર્ય સાથે ભૂમિને ઊંડો વસવસો પણ રહેતો…! આ બધી ધમાલ, દોડધામમાં ધારા ફરીથી પિયર આવી શકી નહિ. લગ્ન પછી થોડા દિવસ આવી ગઈ એ જ ! નિરાંત લઈને આવી શકી નહિ. અરે ! નિરાંતે, મજાથી ફોન પર વાત કરવાનો કે વિગતથી લાંબો પત્ર લખવાનો સમય પણ એને મળતો નહિ ! હા, એ પોતે ત્રણવાર ધારાને સાસરે જઈ આવી, એનાં સાસુની ખબર કાઢવાં, નણંદની સીમંતવિધિમાં અને એને બાળકી અવતરી ત્યારે…. પણ એ તો એક એક દિવસ જઈને પાછી આવતી રહી હતી ને ત્યાં ધારા પણ ખૂબ કામમાં વ્યસ્ત રહેતી. એની સાથે નિરાંતે વાત કરવાનો સમય મળતો નહિ. હવે આજે એની લાડકી દીકરી…. નણંદ એક મહિના માટે પિયર આવી રહી છે.